**Iubirea ca o ceaşcă de cafea**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubirea-i ca o ceaşcă de cafea,

Pe care-o guşti la început din joacă,

Iar după ce a început să-ţi placă

Ajungi să nu te mai desparţi de ea.

Iubirea-i ca o ceaşcă de cafea,

Ce îţi înmoaie buzele-n caimac

Şi-ţi dă fiori după fiori de drag,

Până vei fi sfârşit licoarea ta.

Iubirea-i ca o ceaşcă de cafea,

Sorbită într-o zi-ntr-o gară,

Cu cineva-ntâlnit întâia oară,

Pe care poate nu îl vei uita.

Iubirea-i ca o ceaşcă de cafea,

Pe care-o pregăteşti în fel şi chip,

La filtru, pe o plită, la nisip,

Aşa cum te inspiră dragostea.

Iubirea-i ca o ceaşcă de cafea,

În care-ncerci să vezi în viitor,

Când, terminând-o, o întorci uşor

Şi-o răsuceşti, ca să citeşti din ea.

Iubirea-i ca o ceaşcă de cafea,

Pe care o refuzi decofeinizată,

Pentru că ştii ce gust avea odată

Şi surogaturi nicidecum n-ai vrea.

Iubirea-i ca o ceaşcă de cafea,

Şi-o voi primi cu zâmbet dimineaţa,

Atâta cât va fi să-mi fie viaţa,

Călăuzindu-mi inima spre ea.